Liderul USR, Nicuşor Dan, a respins acuzaţiile lansate de Călin Popescu Tăriceanu la adresa parlamentarilor Uniunii, Dan susţinând că USR nu a cerut nici birou - a primit din oficiu birouri prea mari, ceea ce este ”o adevărată risipă de spaţiu”, nici maşini cu şofer.

”Călin Popescu Tăriceanu minte. Nu e nicio surpriză că acest politician judecat pentru mărturie mincinoasă fabulează, cu rea intenţie. USR nu a cerut nici birou - a primit din oficiu birouri prea mari, o adevărată risipă de spaţiu-, nici maşini cu şofer. Şeful Senatului nu poate produce nicio dovadă pentru că aceasta nu există”, a scris Nicuşor Dan pe Facebook.

El a precizat că liderii de grup, grupurile parlamentare, preşedinţii de comisii şi membrii Birourilor Permanente beneficiază de câte o maşină, tot din oficiu.

”Eu, spre exemplu, nu o folosesc pe cea care mi-a fost repartizată”, a conchis liderul USR.

Călin Popescu Tăriceanu: USR, partidul anti-sistem, vrea birou şi maşină cu şofer pentru fiecare senator

"E foarte bine. Mă bucur că USR are şi preocupări de astea, pentru că ieri am aflat că preocuparea principală a USR era ca fiecare membru din Senat să capete un birou şi o maşină cu şofer. Partidul anti-sistem... Văd că s-au integrat... Vorbeau de privilegii, de nu ştiu ce la Parlament, dar vor fiercare maşină cu şofer şi birou. Foarte interesant mi se pare", a reacţionat Călin Popescu Tăriceanu.

El a mai spus că USR a depus o solicitare în acest sens la Secretariatul General al Senatului.

Senatorul USR Vlad Alexandrescu a anunţat marţi că partidul va ataca la Curtea Constituţională din nou legea Legea privind eliminarea a 102 taxe nefiscale, inclusiv radio-tv, pe motiv că legea fundamentală prevede că serviciile publice de radio şi televiziune sunt autonome.

''În legătură cu propunerea de reexaminare a preşedintelui României, adresată Parlamentului, pentru legea privind eliminarea a 102 taxe, grupul senatorilor USR a votat astăzi după-amiază împotriva respingerii propunerii, susţinând păstrarea taxelor Radio TV. La votul în plen, majoritatea PSD-ALDE-UDMR a respins solicitarea Preşedintelui. Grupul senatorilor USR va ataca articolul din lege care prevede eliminarea texelor Radio TV la Curtea Constituţională, pe temeiul art. 31, alin. 5 din Constituţia României care prevede că 'Serviciile publice de radio şi televiziune sunt autonome' ", a scris Alexandrescu pe Facebook.

Curtea poate fi sesizată de cel puţin 50 de deputaţi sau de cel puţin 25 de senatori, ceea ce înseamnă că partidul are nevoie de semnături de la PNL şi PMP.

Judecătorii au respins la mijlocul lunii decembrie sesizarea preşedintelui Klaus Iohannis privind legea "Dragnea".